Útbygging av fipurnetinum og tí tráðleysa netinum er tað, ið veitararnir arbeiða mest við í dag. Hækkað megni fer at koma væl við, tí nýtslan hjá føroyingum økist í stórum. –Eftir mínum tykkjum, so er framtíðin tráðleys, metir Suni Justinussen, sølu- og marknaðarstjóri á Vodafone, ið greiðir frá, at hann heima við hús sjálvur ongar kaðlar hevur, men bert nýtir tráðleyst net. Starvsfelagin Erland Simonsen er partvís samdur, men sigur tó, at tøknin ikki er upp á pláss enn. –Um tú tekur til dømis HD-sjónvarp, so fært tú í dag ikki eina luftborna skipan, sum klárar ultra-HD, og slettis ikki nakað, sum klárar tykisveruleika (virtual reality, red.) ella líknandi, sigur tekniski stjórin á Vodafone, sum tó metir, at tøknin møguliga fer at vera har í 2020. Óansæð metir Suni Justinussen, at um meira av internetferðsluni fer yvir á tað tráðleysa netið, kunnu prísirnir, ið Vodafone rindar fyri leigu av útgerð, fara niður. Tað kann so í síðsta enda hava við sær, at haldini verða bíligari hjá kundunum. Hetta kann henda júst av tí, at Vodafone hevur egna tráðleysa útgerð, og tí er er verulig kapping á økinum. –Men har fer onki at henda á hasum økinum, fyrr enn fipurið verður bygt út, ella at Føroya Tele sær, at tey missa kundar, heldur hann. Hann viðgongur tó, at tað tráðleysa netið í dag ikki hevði klárað alla føroysku ferðsluna. Henda ferðslan økist støðugt, og serliga er tað fartelefonirnar, ið føroyingar brúka meira og meira til at reika.